Google Pixel 9 Pro er Årets Smartphone 2024

Google har tydeligvis ramt plet med årets udgave af Pixel-telefonerne. I et land, der ellers domineres totalt af iPhone, har Google Pixel 9 Pro nemlig vundet iNPUTs læserafstemning som Årets Smartphone 2024. Endda med fin margen ned til Samsung og OnePlus, der indtager nummer to og tre. Den seneste iPhone, derimod, må tage til takke med en femteplads.

Pixel 9 Pro / XL tog titlen foran et ualmindeligt stærkt felt, bestående af 13 forskellige smartphones, der alle er kommet på butikshylderne siden december sidste år. Ja, faktisk formåede to af de tre nominerede Pixel-telefoner at komme i top fem – den “almindelige” Pixel 9 kom ind på en imponerende fjerdeplads.

Læserkåringen giver også den klar indikation af, producenterne stadig ikke er i mål med hverken klap- eller foldetelefoner. Ingen af de tre nominerede modeller nåede i nærheden af top fem.

I vores anmeldelse af Pixel 9 Pro XL gav vi den en klar anbefaling og følgende skudsmål:

“Et ualmindeligt lækkert design, et virkelig godt kamera og en mageløs flot skærm gør Pixel 9 Pro XL til toppen af Android-poppen.”

Og vi var ikke alene om begejstringen. Her er et par udpluk fra de danske anmeldelser af Pixel 9 Pro:

“Pixel Pro 9 er en af de bedste Android-telefoner, vi hidtil har prøvet.”
Morten Skeldal Østergaard, Komputer for alle

“Google sætter ny standard. Dette er den bedste Android-telefon nogensinde.”
John G, MereMobil

“Google Pixel 9 Pro og 9 Pro XL er blandt de bedste smartphones og skiller sig ud med smarte AI-funktioner og det bedste kamera.”
Daniel Søgaard Hald & Steen Jørgensen, Mobilsiden

“Google har igen flyttet grænserne for hvad man kan forvente af en Android mobil.”
Jens E. Hummelmose, Recordere

Google Pixel 9 Pro er Årets Smartphone 2024